Turistid jäävad kesklinnas ratasteta
Läinud suvel Küüni tänaval innukalt alustanud tõuke- ja jalgrataste laenutus tänavu ei stardi.
„Sellel suvel ei toimu, sest vahetasin töökohta ja läksin Tallinnasse ära,“ selgitas aasta tagasi südalinnas ainulaadse laenutuspunkti käima tõmmanud MTÜ Eesti Tõukespordi Liidu juhatuse liige Martin Medar, salgamata, et mullu olid plaanid uhked.
Eelmisel suvel ootas Küüni 7 hoovis iga päev kell 11–20 rentnikku paarkümmend ratast. Ühe tunni rendi hind oli 4 eurot ja päevahind 12 €. Võrdlemisi krõbeda taksi kiuste jäi Medar enda sõnul ettevõtmisega rahule. „Iga päev olid rattad väljas, aga teisalt oleksime ise pidanud olema aktiivsemad.“
Teenus oli mõeldud eeskätt turistidele ja kavas oli teha kolm-neli punkti üle Tartu linna, et sõiduriista oleks võimalik tagastada ka mujale, näiteks hotellidesse. Idee elluviimiseks taotleti raha keskkonnainvesteeringute keskuselt, ent tulutult. Praegu saab Tartus kaherattalisi laenutada üksnes rattapoodidest.
Hoolimata nullkasumist soovitaks Medar laenutuse ideed edasi arendada. „Hinnad peaksid olema madalamad – umbes kolm eurot päeva peale. Ka Taanis ja Hollandis on need oluliselt väiksemad. Samuti ei ole Eestis siseklientuur nii aktiivne.“
Miks siis kirvehinda küsiti? „Sest raha kulus uute rataste toomisele, pluss pidime laenutuses töötavatele noortele palka maksma.“
Ratast laenuta poest
- Rattaring (Aardla 112) 12 € (24h)
- Velospets (Riia 130) 15 €
- Jalgratas (Laulupeo pst 1) 15 €